Spanne van Weskus reg vir reeks | Netwerk24
Spanne van Weskus reg vir reeks
Deur Keanan Harmse 08 April 2019 06:01
'n Kyk na verlede jaar se aksie toe Vredenburg-rugbyklub vir Paternoster getakel het.Foto: Keanan Harmse.
Weskus-rugbyspanne is gereed om hul stempel op die gewilde Boland-Grootuitdaag-klubrugbyliga, wat hierdie Saterdag (6 April) afskop, af te druk.
Verlede jaar was Saldanha-rugbyklub die Weskusstreek-wenners en tweede algeheel nadat hy teen die wenners, Worcester Villagers, in die eindronde vasgeval het.
Dié span sal sekerlik vanjaar sy kroon wil verdedig, maar ook met die louere as Grootuitdaagreekswenners wil wegstap.
Die Grootuitdaagreeks bestaan uit verskeie streke soos die Weskus, Witsentraal, Overberg, BreëLangeberg, Swartland en Noordweste.
Intussen is die meeste van die plaaslike afrigters en spelers besig met oefensessies en voorbereidings.
"Ons is meer op fiksheid en spierontwikkeling gefokus en ons visie is om as een van die beste spanne in die Weskus erken te word," sê Earl Baylie, afrigter van Paternoster-rugbyklub, oor hul doelwitte vir die jaar.
Die spanne het ook verskeie vriendskaplike wedstryde as deel van hul voorbereiding teen mekaar gespeel.
Shilton van Wyk, 'n speler van Saldanha, was ook in die Boland-Kavalierspan wat Saterdag 30 Maart by Rhino Park in Piketberg teen die Vodacom Blue Bulls gespeel het.